Verbod geplaas op vang van seekatte in Valsbaai | Netwerk24
29 Junie 2019 11:15
Vissers in die Valsbaai-gebied is vanaf Vrydag tydelik verbied om seekatte te vang omdat die toerusting wat gebruik word ’n gevaar vir walvisse inhou.
’n Tweede walvis in sowat twee weke het vandeesweek in nette verstrengel geraak en gevrek.
Omstanders Donderdag by die karkas van die getande walvis op Boggomsbaai se strand. Foto: Stranded Marine Animal Rescue Team (Smart)
Barbara Creecy, minister van omgewingsake, bosbou en visserye, het Vrydag gesê die besluit om ’n moratorium op seekatvangste te plaas spruit uit vergaderings met betrokkenes in die Valsbaai-gebied.
“Ons besluit is geneem ná wydverspreide kommer oor onlangse voorvalle in die Valsbaai-gebied waar walvisse verstrengel geraak en gevrek het.”
Sy het wetenskaplike raad ingewin oor praktiese stappe wat kan help om dié soort voorvalle te voorkom. Die moratorium sal bly totdat die saak verder deur wetenskaplikes ondersoek is.
Die karkas van die getande walvis wat Donderdag op Boggomsbaai se strand uitgespoel het. Foto: Stranded Marine Animal Rescue Team (Smart)
Die departement het in 2014 ’n seekatvisseryprogram in Saldanha, Valsbaai en Mosselbaai begin met die doel om wetenskaplike kennis oor die oes van seekatte in te win, om werk te skep en die ekonomie in die kusgebiede te ontwikkel.
Albi Modise, woordvoerder van die departement van omgewingsake, sê betekenisvolle data is tussen 2014 en 2018 ingewin.
“Dié werk sal voortgaan tot 2021 sodat ’n betroubare statistieke tydlyn van vangste en data saamgestel kan word.”
Die vangtoerusting sal nou uit die Valsbaaigebied verwyder word.
Meer oor: Valsbaai | Walvis